אמיר אביבי

אמיר אביבי (נולד ב-16 באפריל 1969) הוא קצין צה"ל במילואים בדרגת תת-אלוף. שירת כסגן צבאי למבקר מערכת הביטחון, מפקד בית הספר להנדסה צבאית, מפקד חטיבת שגיא וראש לשכת הרמטכ"ל משה יעלון.
בשנת 2020, יזם והקים את תנועת "הביטחוניסטים", ומאז הוא עומד בראשה. במאי 2023 יצא לאור ספרו של אביבי "לא נשוב אחור: כיצד נבטיח את ביטחון ישראל לדורות". 
לאחר אירועי השבעה באוקטובר טען בכמה מהדורות חדשות, שהמטרה הראשית של המלחמה היא למוטט את החמאס, גם במחיר פגיעה בחטופים הישראלים.

ביוגרפיה
אביבי נולד בירושלים, בן לדיפלומט פיני אביבי. בשל תפקידיו הדיפלומטיים של אביו בילה חלק ניכר מילדותו ונעוריו מחוץ לישראל: חמש שנים באיטליה, חמש שנים בדרום אמריקה (צ'ילה וארגנטינה) ושלוש שנים בחוף השנהב.

בשנת 1987 התגייס לחיל ההנדסה הקרבית, שם שירת כלוחם וכקצין בגדוד 601, כסגן מפקד וכמפקד גדוד 605 (2002–2004). לאחר מכן שימש ראש לשכת הרמטכ"ל משה יעלון (2004–2005) וראש מחלקת תורת הנדסה במפקדת החיל. באפריל 2008 מונה למפקד חטיבת שגיא, חטיבה מרחבית בפיקוד הדרום, ושירת בתפקיד זה עד אוגוסט 2010. לאחר מכן, שירת כסגן מפקד אוגדת עזה. במאי 2011, מונה למפקד בית הספר להנדסה צבאית. ב-2013 מונה לסגן מבקר מערכת הביטחון בדרגת תת-אלוף. במהלך שירותו סיים בה"ד 1 בהצטיינות, נבחר למצטיין רמטכ"ל כאשר שימש כמ"פ, ובתקופת פיקודו על בית הספר להנדסה צבאית, נבחר בית הספר לבית הספר המצטיין בזרוע היבשה בתחום ההדרכה.

השתחרר מצה"ל ב-2017.

לאחר שחרורו מצה"ל ייסד עם שותפים את חברת ההזנק 10Dimensions, העוסקת בפיתוח אינטליגנציה תגובתית, ושימש המנכ”ל שלה עד שנת 2020.

בשנת 2020 ייסד את תנועת הביטחוניסטים, ומאז הוא עומד בראשה.

עמדות
ב-29 בנובמבר 2018 נאם אביבי בוועידת האינטרס הלאומי של ישראל שלי והציג את תוכניתו המדינית: New State Solution. עיקר התוכנית היא הקמת מדינה פלסטינית ברצועת עזה וצפון חצי האי סיני, שהפלסטינים (כולל אלה ביהודה ושומרון) יהיו אזרחיה. השטח ייתרם על ידי מצרים שתזכה לסיוע כלכלי נדיב בתמורה ולמעמד של מובילה בעולם הערבי.

ב28 באוקטובר, טען במהדורת חדשות של ערוץ 12 (בשעה 7:00), שהמטרה הראשית של המלחמה היא למוטט את שלטון החמאס בעזה, גם במחיר פגיעה בחטופים הישראלים.

פעילות
ביוני 2020 נפגשו אביבי ובכירי תנועת הביטחוניסטים עם ראש הממשלה בנימין נתניהו, על מנת לחזק את נתניהו על רקע המהלך המדיני של החלת הריבונות על בקעת הירדן במסגרת "תוכנית השלום של טראמפ". אביבי הדגיש כי ישנה חשיבות רבה בהכרה האמריקנית למימוש המהלך ושזוהי הזדמנות היסטורית.

לקראת הבחירות לכנסת ה-25, שהתקיימו בנובמבר 2022, נפגשו אביבי ובכירי תנועת הביטחוניסטים עם ראש המוסד במטרה להציג את עיקרי הערכת המצב האסטרטגית של התנועה ופעילותה. בפתח הפגישה הצהיר ראש המוסד כי לא מדובר בפגישה פוליטית וכי זו תעסוק בסוגיה האיראנית.

לקראת יום ירושלים 2022 התקיים כנס לשגרירים ודיפלומטים זרים מרחבי העולם בהובלת תנועת הביטחוניסטים. בכינוס השתתפו עשרות שגרירויות ודיפלומטים זרים, ועסק בהצגת אתגרי ביטחון בזירה הפלסטינית למול אתגרי הפנים העומדים לפתח העיר ירושלים. באותו כנס קרא אביבי לדיפלומטים הזרים לפעול, ואמר: "על אף קריאות מצד גורמים אנטישמיים ולא ציוניים כאיחוד האירופי, (עליכם) לפעול להעברת השגרירויות והנציגות הדיפלומטיות לירושלים מתוך הכרה בזכות של העם היהודי בריבונות ומשילות".

בנובמבר 2022, ערך "ארגון ציוני אמריקה" כנס בניו יורק, בו השתתפו אנשי ממשל אמריקאי, אשר הבולט שבהם הוא נשיא ארצות הברית לשעבר, דונלד טראמפ. במעמד זה, קיבל אביבי את הפרס לביטחון ישראל ע"ש מיירון צימרמן.

במאי 2023 יצא לאור, בהוצאת סלע מאיר, ספרו של אביבי, "לא נשוב אחור: כיצד נבטיח את ביטחון ישראל לדורות". הספר כולל דברי פתיחה מאת אביגדור קהלני ואחרית דבר של גרשון הכהן.

בשנת 2023 נכנס אביבי לרשימת "50 היהודים המשפיעים בעולם" של הג'רוזלם פוסט, במקום ה-37.

השכלה וחיים פרטיים
אביבי למד בבית ספר אגרון ושנה בתיכון בויאר. את לימודיו התיכוניים השלים ברומא, איטליה, בבית ספר בריטי. הוא בעל תואר ראשון במדע המדינה והיסטוריה אמריקאית בהצטיינות יתרה מאוניברסיטת בר-אילן, תואר שני במדעי המדינה במסגרת לימודים במכללה לביטחון לאומי ותואר שני בהצטיינות במנהל עסקים מהקריה האקדמית אונו.

הוא נשוי לענת ואב לארבעה ילדים. מתגורר עם משפחתו בקיסריה.

ספריו

 אמיר אביבי, "לא נשוב אחור: כיצד נבטיח את ביטחון ישראל לדורות", הוצאת סלע מאיר, 2023.

קישורים חיצוניים

הערות שוליים

מפקדי חטיבת שגיא
מפקדי גדודים בחטיבה 188
מפקדי גדוד 605
מפקדי בית הספר להנדסה קרבית
בוגרי המכללה לביטחון לאומי
חברי הביטחוניסטים
ראשי לשכת הרמטכ"ל
תתי-אלופים בצה"ל
בוגרי בית הספר היסודי גרשון אגרון (ירושלים)
ישראלים שנולדו ב-1969